Document ID: 31989R3381

*****
ΚΑΝΟΝΙΣΜΟΣ (ΕΟΚ) αριθ. 3381/89 ΤΟΥ ΣΥΜΒΟΥΛΙΟΥ
της 6ης Νοεμβρίου 1989
για την άρση των ειδικών ποσοτικών περιορισμών έναντι της Πολωνίας και της Ουγγαρίας και την ανάλογη τροποποίηση του κανονισμού (ΕΟΚ) αριθ. 3420/83
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 3420/83 του Συμβουλίου της 14ης Νοεμβρίου 1983 περί του καθεστώτος εισαγωγής των προϊόντων καταγωγής χωρών κρατικού εμπορίου που δεν έχουν ελευθερωθεί σε κοινοτικό επίπεδο (1), όπως τροποποιήθηκε τελευταία από τον κανονισμό (ΕΟΚ) αριθ. 2773/87 (2), εφαρμόζεται στις εισαγωγές προϊόντων καταγωγής, μεταξύ άλλων, Πολωνίας και Ουγγαρίας·
ότι ο κανονισμός (ΕΟΚ) αριθ. 1765/82 του Συμβουλίου της 30ής Ιουνίου 1982 περί του κοινού καθεστώτος εισαγωγών από χώρες κρατικού εμπορίου (3), όπως τροποποιήθηκε τελευταία από τον κανονισμό (ΕΟΚ) αριθ. 1243/86 (4), προβλέπει ότι οι εισαγωγές προϊόντων που αναφέρονται στο παράρτημά του δεν υπόκεινται σε κανέναν ποσοτικό περιορισμό·
ότι η επιδείνωση της οικονομικής κατάστασης στην Πολωνία και την Ουγγαρία, που επιταχύνθηκε σημαντικά κατά τη διάρκεια των τελευταίων ετών, προκάλεσε ταχεία πτώση της ανταγωνιστικότητας των επιχειρήσεων των χωρών αυτών και ότι για να αντιμετωπίσει την κατάσταση αυτή και την πρόκληση αυτή, το Συμβούλιο ενέκρινε σχέδιο δράσης που πρότεινε η Επιτροπή, για μια συντονισμένη βοήθεια της Κοινότητας και των Δυτικών χωρών προς τις δύο αυτές χώρες και του οποίου η μία συνισταμένη είναι η συμβολή στον εκσυγχρονισμό του οικονομικού τους ιστού, κυρίως με την αύξηση των εξαγωγών τους·
ότι, για να επιτευχθεί ο στόχος αυτός, η ταχεία κατάρηση των ποσοτικών περιορισμών που αναφέρονται στα άρθρα 3α και 4α αντίστοιχα των πρωτοκόλλων προσχώρησης της Πολωνίας και της Ουγγαρίας στη Γενική Συμφωνία Δασμών και Εμπορίου (GATT) και στους οποίους υπόκειται η ελεύθερη κυκλοφορία στην Κοινότητα ορισμένων προϊόντων καταγωγής των χωρών αυτών έχει πρωταρχική σημασία· ότι κατά συνέπεια είναι σκόπιμο να καταργηθούν οι περιορισμοί αυτοί από την 1η Ιανουαρίου 1990·
ότι μέχρι σήμερα, με εξαίρεση τα προϊόντα που υπόκεινται στον κανονισμό (ΕΟΚ) αριθ. 1765/82, η θέση σε ελεύθερη κυκλοφορία στην Κοινότητα των προϊόντων καταγωγής Πολωνίας και της Ουγγαρίας εμπίπτει στο πεδίο εφαρμογής του κανονισμού (ΕΟΚ) αριθ. 3420/83· ότι από την 1η Ιανουαρίου 1990, με την κατάργηση των ανωτέρω περιορισμών, η θέση των δύο αυτών χωρών, όσον αφορά την ύπαρξη των περιορισμών, ευθυγραμμίζεται με τη θέση των χωρών των οποίων τα προϊόντα, τιθέμενα σε ελεύθερη κυκλοφορία στην Κοινότητα, εμπίπτουν στο πεδίο εφαρμογής του κανονισμού (ΕΟΚ) αριθ. 288/82 του Συμβουλίου της 5ης Φεβρουαρίου 1982 για το κοινό καθεστώς εισαγωγών (5), όπως τροποποιήθηκε τελευταία από τον κανονισμό (ΕΟΚ) αριθ. 3982/86 (6)· ότι, ωστόσο, όσον αφορά τη λήψη μέτρων διασφάλισης, πρέπει να τηρούνται, σύμφωνα με το άρθρο 1 παράγραφος 2 του κανονισμού (ΕΟΚ) αριθ. 3420/83, οι σχετικές διατάξεις των συμφωνιών εμπορίου και συνεργασίας μεταξύ της Κοινότητας και της Ουγγαρίας (7) και μεταξύ της Κοινότητας και της Πολωνίας (8), που υπογράφηκαν αντίστοιχα στις 26 Σεπτεμβρίου 1988 και στις 19 Σεπτεμβρίου 1989,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 παράγραφος 1 του κανονισμού (ΕΟΚ) αριθ. 3420/83, προστίθεται η ακόλουθη φράση:
«Πάντως, έναντι της Πολωνίας και της Ουγγαρίας, οι μόνοι ποσοτικοί περιορισμοί τους οποίους μπορούν να διατηρήσουν τα κράτη μέλη είναι εκείνοι που αφορούν τα προϊόντα που απαριθμούνται στο παράρτημα Ι του κανονισμού (ΕΟΚ) αριθ. 288/82. »
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Νοεμβρίου 1989.

Labels: 3
18